หุ้นเอเชียเขียวยกแผง คลายวิตกสงครามการค้า หลังจีน-สหรัฐบรรลุข้อตกลง พักแผนเก็บภาษีนำเข้า
ตลาดหุ้นเอเชียเขียวยกแผง คลายวิตกสงครามการค้าหลังจีน-สหรัฐบรรลุข้อตกลง พักแผนเก็บภาษีนำเข้าสินค้าจากจีนชั่วคราว
21 พ.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ เนื่องจากนักลงทุนคลายความวิตกกังวลเกี่ยวกับสงครามการค้าจีน-สหรัฐ
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,937.58 จุด เพิ่มขึ้น 7.22 จุด, +0.03% ดัชนี SSE Composite ตลาดหุ้นจีนเปิดวันนี้ที่ 3,206.18 จุด เพิ่มขึ้น 12.88 จุด, +0.40% ดัชนี HSI ตลาดหุ้นฮ่องกงเปิดวันนี้ที่ 31,232.79 จุด เพิ่มขึ้น 184.88 จุด, +0.60% ดัชนี TAIEX ตลาดหุ้นไต้หวันเปิดวันนี้ที่ 10,861.66 จุด เพิ่มขึ้น 30.82 จุด, +0.28% ดัชนี KOSPI ตลาดหุ้นเกาหลีใต้เปิดวันนี้ที่ 2,464.07 จุด เพิ่มขึ้น 3.42 จุด, +0.14% ดัชนี FTSE STI ตลาดหุ้นสิงคโปร์เปิดวันนี้ที่ 3,545.21 จุด เพิ่มขึ้น 15.94 จุด, +0.45% ดัชนี FBMKLCI ตลาดหุ้นมาเลเซียเปิดวันนี้ที่ 1,858.31 จุด เพิ่มขึ้น 3.81 จุด, +0.21% ดัชนี PSE Composite ตลาดหุ้นฟิลิปปินส์เปิดวันนี้ที่ 7,693.22 จุด เพิ่มขึ้น 20.94 จุด, +0.27%
โดยการเจรจาการค้าระหว่างเจ้าหน้าที่ระดับสูงของสหรัฐและจีนได้สิ้นสุดลงในช่วงสุดสัปดาห์ที่ผ่านมา โดยนายสตีเวน มนูชิน รัฐมนตรีคลังสหรัฐ เปิดเผยเมื่อวานนี้ว่า สหรัฐและจีนได้บรรลุข้อตกลงเกี่ยวกับกรอบการดำเนินงานด้านเศรษฐกิจและการค้า นอกจากนี้ ทั้งสองประเทศยังได้ตกลงที่จะระงับการทำสงครามการค้าชั่วคราว
ทั้งนี้ นายมนูชินได้ให้สัมภาษณ์ทางสถานีโทรทัศน์ฟ็อกซ์นิวส์ว่า คณะทำงานของประธานาธิบดีโดนัลด์ ทรัมป์ จะไม่เรียกเก็บภาษีนำเข้าสินค้าจากจีนในขณะนี้ หลังจากที่การประชุมเพื่อหารือด้านเศรษฐกิจและการค้าระหว่างสหรัฐและจีนนั้น “มีความคืบหน้าอย่างมีนัยสำคัญเป็นอย่างมาก” และทั้งสองประเทศจะยังคงติดต่อสื่อสารกันในประเด็นการค้าต่อไป
 